section_heading: Zarada na kino blagajnama
paragraph_text: Film Izgubljeni svijet u svom je prvom vikendu prikazivanja u SAD-u utržio 72,1 milijun dolara (odnosno 92,6 milijuna dolara ako se računa četverodnevno otvaranje koje uključuje i njihov nacionalni praznik Memorial Day),<ref> a što je u tom trenutku označilo najbolje vikend otvaranje nekog filma u povijesti kino distribucije<ref> (nadmašen je dotadašnji rekord od 52,8 milijuna dolara kojeg je držao film Batman zauvijek iz 1995. godine). Taj rekord film će držati sljedeće četiri i pol godine, odnosno sve do početka prikazivanja filma Harry Potter i Kamen mudraca u studenom 2001. godine. Izgubljeni svijet također je oborio rekord i po kino zaradi u jednom danu prikazivanja (26,1 milijun dolara dana 25. svibnja),<ref> a što je rekord kojeg je držao sve do početka prikazivanja filma Ratovi zvijezda - Epizoda I: Fantomska prijetnja iz 1999. godine. Također, to je postao prvi film koji je u najkraćem vremenskom roku prešao zaradu od 100 milijuna dolara za što mu je bilo potrebno samo šest dana.<ref> Međutim, unatoč svim postignutim rekordima, ukupna kino zarada filma nije se niti približila onoj prvog nastavka iz 1993. godine.<ref> U konačnici je Izgubljeni svijet utržio 229,1 milijun dolara u SAD-u odnosno dodatnih 389,5 milijuna dolara u ostatku svijeta čime njegova sveukupna kino zarada iznosi 618,6 milijuna dolara, a čime je postao drugim najgledanijim filmom 1997. godine, odmah iza hita Titanic. Procijenjeno je da je na području Sjeverne Amerike sveukupno prodano 49,9 milijuna kinoulaznica.<ref>